P r e d k l a d a c i a   s p r á v a

	Na pozvanie spolkového kancelára Rakúskej republiky Alfreda Gusenbauera absolvuje 8. mája 2007 recipročnú oficiálnu návštevu RR predseda vlády Slovenskej republiky Robert Fico. Návšteva rakúskeho kancelára v SR sa uskutočnila 18. februára 2007 krátko po jeho nástupe do funkcie.

	Recipročná oficiálne návšteva premiéra Roberta Fica v Rakúskej republike je plne v súlade so záujmom SR o stretnutia s predstaviteľmi susedných krajín následne po zmene vlád a pravidelné udržiavanie vysokej intenzity vzťahov medzi Slovenskou republikou a Rakúskou republikou.

	Obsahom rokovaní bude predovšetkým zhodnotenie dosiahnutej úrovne bilaterálnych vzťahov medzi SR a RR, posúdenie perspektívy ich ďalšieho rozvoja a výmena skúseností z doterajšieho pôsobenia našich krajín v Európskej únii. 

Vzhľadom na povahu materiálu podľa čl. 3.1.5 Smernice na prípravu a predkladanie materiálov na rokovanie vlády SR text nebol zaslaný na medzirezortné pripomienkové konanie.